recursal/SuperWikiNEXT-32B huggingface dataset:
פירוש נוסף ערך זה עוסק במחזה וסרט ישראליים. אם התכוונתם למנהג, ראו הקשה בעץ.

**טאץ' ווד** הוא שמם של הצגת יחיד וסרט מאת שמוליק קלדרון.

ההצגה, שבוימה בידי רותי דייכס, עלתה לראשונה ב-27 בדצמבר 1994 בצוותא תל אביב והציגה 1400 פעמים בפני למעלה מ-250,000 צופים (נכון ל-2014) בישראל ובארצות הברית.

הסרט משנת 2006, המבוסס על הצגת היחיד, הוא בבימויו ובהפקתו של קלדרון. הסרט השתתף בתחרות הדרמות ע"ש ענת פרחי בפסטיבל הקולנוע ירושלים בשנת 2006. הוא נעשה בתמיכת קרן מקור לסרטי קולנוע וטלוויזיה.

עלילה
-----

הסרט וההצגה מסופרים כמונולוג מפיו של קלדרון, על חודש בחייו על רקע מלחמת יום הכיפורים והשפעות המלחמה עליו. הוא נפתח בהיותו שחקן צעיר בתיאטרון חיפה, כששיחק בהצגה בשם "טיפולים אחרונים", פרי עטו של א.ב. יהושע וגילם את דמותו של חייל בשם יונתן. 

משנפתחה המלחמה הוא נשלח לחזית בסיני ושירת כתצפיתן. הוא מספר על חיילים שהכיר, חוויותיו מהקרבות ואירוע טראומטי שחווה במלחמה, שגרם לו לחרדת מוות והותיר אותו הלום קרב עד היום. קלדרון הכיר במלחמה חייל בשם יונתן, הם התיידדו ושהו אחד עשר ימים ביחד. בשלב מסוים אחד משניהם היה צריך לעבור לצד השני של התעלה להמשך הלחימה. קלדרון שב הביתה, יונתן עבר לצד השני, נפצע קשה מפגיעת טנק מצרי והתעוור. 

כעבור עשרים שנה שהם לא נפגשו, קלדרון ביקר את יונתן בביתו.

קישורים חיצוניים
----------------

* טאץ' ווד", באתר הבמה
* טאץ' ווד" בתיאטרון Street Repertory Theater ה-13, New York Theatre Guide.com, ‏20 באפריל 2005

הערות שוליים
------------

1. ↑  מרב יודילוביץ', 11 סרטים בתחרות הדרמות בפסטיבל ירושלים, באתר ynet, 3 ביולי 2006
**אניקטוס** (בלטינית: **Anicetus**; (מת ב-20 באפריל 168) היה יורשו של פיוס הראשון על כס האפיפיור ברומא. לא ידוע כיום שנות כהונתו המדויקות, והסברה היא שעלה לכס הקדוש בין 150 ל-157 והוחלף בין 153 ל-168. מוצאו של אניקטוס היה מהעיר חומס (אמסה) בסוריה.

ההיסטוריון הנוצרי הגסיפוס, ביקר ברומא בזמן כהונתו של אניקטוס. ביקור זה נחשב בעיני רבים סימן לחשיבות הכס הקדוש ברומא כבר בתקופה מוקדמת זו.

אניקטוס היה האפיפיור הראשון שגינה את הכפירה ואסר על מונטניזם והתנגד לאגנוסטיציזם והמרקיוניזם. לפי ספר האפיפיורים, ה"ליבר פונטיפיקליס" אניקטוס קבע כי אסור לכמרים להיות בעלי שיער ארוך (ייתכן שאיסור זה נבע מהעובדה שהאגנוסטיקנים נהגו לגדל את שערם). לפי התיאורים מת אניקטוס כמרטיר בתקופתו של לוקיוס ורוס, אך אין פרטים ברורים באשר לנסיבות מותו.

קישורים חיצוניים
----------------

ויקישיתוף מדיה וקבצים בנושא **אניקטוס** בוויקישיתוף
* אניקטוס, באתר "Find a Grave" (באנגלית)
* אניקטוס, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**פיוס הראשון** | **אפיפיור(רשימת האפיפיורים)** | **הבא**:**סוטריוס** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397420305171
* GND: 119222361
* LCCN: nb2007022946
* NKC: xx0025221
* VIAF: 61073224
* WorldCat: lccn-nb2007022946

 |
בתוך רכבת לילה מגלאזגו ללונדון.
**תחבורה לילית** היא שם כולל לאמצעי תחבורה ציבורית הפועלת מחצות ועד לזריחה. שעות בהם רוב האנשים ישנים בביתם. וההפעלה שלהם נעשית על מטרת לתת ניידות לאנשים מסביב לשעון.

התחבורה הלילית מופעלת על ידי ממשלות ועיריות, ופועלת בעיקר בערים גדולות. התחבורה הלילית מתחלקת לשני סוגים עיקריים: תחבורה לילית עירונית ותחבורה לילית בין-עירונית. התחבורה הלילית העירונית נפוצה פחות, ופועלת בעיקר בסופי שבוע, כאשר בימי החול התחבורה הלילית היא בין כיסוי מינימלי לחוסר פעילות. לעיתים קווי התחבורה, מסומנים בדרך כלל במספרים שונים מהרגיל, ובמסלול שונה. לעומת זאת, התחבורה הלילית הבין-עירונית נפוצה מאוד, מכיוון שרבים מעדיפים לנסוע, למשל, ברכבת במהלך שעות הלילה, ולהגיע ליעדם בבוקר שלמחרת.

מאפיינים
--------

בערים מסוימות פועלת התחבורה הציבורית ברציפות במשך 24 שעות ביממה, מה שמוריד למעשה את הצורך בתחבורה לילית ייעודית. דוגמה לשירותי תחבורה רצופים הם קווי הרכבת התחתית של ניו יורק. רבים מהאוטובוסים של ניו יורק פועלים גם הם 24 שעות ביממה, וכך גם בעיר ברלין המפעילה את שירותי ה"מטרוטראם" שלה. בערים רבות באירופה כמו לונדון וינה וברצלונה הרכבות התחתיות והרכבות הקלות לא פועלות בין חצות ל-5 בבוקר בימי חול אבל כן בסופי שבוע. בערים אלו מופעל מערך של אוטובוסי לילה בימי החול.

היכן שהם קיימים, שירותי הלילה מוגבלים בדרך כלל בכיסוי גאוגרפי הרבה יותר משירותי היום, עם פחות קווים ומסלולים ועוברים בנתיבים שונים לחלוטין לשירותי היום. לעיתים כדי לחסוך בהוצאות מפעילות החברות קו אחד העובר במסלול של שני קווי יום או יותר. שירותי הלילה גם פועלים בדרך כלל בתדירות נמוכה בהרבה. לדוגמה, על פי המדריך להנחיות שירות המעבר של העיר ניו יורק, האוטובוסים של ניו יורק נדרשים לפעול לפחות כל 30 דקות בכל הזמנים למעט לילות מאוחרים. האוטובוסים המקומיים נדרשים לפעול בשעות הלילה המאוחרות (שהוגדרו מ־1 ועד 5 בבוקר) לפחות כל 60 דקות.

תעריפים
-------

על תעבורת הלילה חלים בדרך כלל מחירים נפרדים משל שעות היום המשתמשים בכרטיסים שונים. עם זאת, בגרמניה ובאוסטריה בוטלו תשלומי הלילה והתעריפים המיוחדים בעשור האחרון, כך שכל הכרטיסים של עמותות התחבורה המקומיות תקפים כעת לשימוש גם בתעבורת לילה.

מכיוון שבתחבורה הלילית נוסעים פחות אנשים מבשעות היום המחירים לשעות הלילה יקרים יותר. עם זאת, בערים רבות הורידו החברות את מספר הקווים הפעילים על מנת להוריד בעלויות, וכך יכולים הנוסעים לנסוע במחיר זהה לשעות היום.

תחבורה לילית בישראל
-------------------

קו 1 של המטרונית בחיפה והקריות פועל 24 שעות ביממה ושבעה ימים בשבוע (למעט בראש השנה ויום הכיפורים)

מפני שבנמל התעופה בן-גוריון יש נחיתות מטוסים סדירות לאורך כל הלילה והמראות רבות בשעות הבוקר המוקדמות ישנם אוטובוסים המקשרים את נמל התעופה עם תל אביב (קו 445), ירושלים (קו 485), חיפה (קו 905) ובאר שבע (קו 469) לאורך כל הלילה. בנוסף רכבת ישראל מפעילה בתדירות של אחת לשעה (נכון למרץ 2023) קו דרך התחנות ירושלים-נבון, נתב"ג, תל אביב מרכז, הרצליה, נתניה חדרה ובנימינה שעובד אחת לשעה בין חצות ל-5 בבוקר.

בנוסף, בלילות של סופי השבוע ושל חופשות לימודים פועלים **קווי לילה** שמטרתם לקשר בין מוקדי הבילוי במטרופוליניים לשכונות המגורים.

קווי אוטובוס היוצאים מתחנתם הראשונה סמוך לחצות לעיר אילת מופעלים מתל אביב, ירושלים ומערים נוספות.

קישורים חיצוניים
----------------

ויקישיתוף מדיה וקבצים בנושא **תחבורה לילית** בוויקישיתוף

הערות שוליים
------------

1. ↑
2. ↑
3. ↑
4. ↑  קווי חצות מהשרון
5. ↑  קווי חצות של אגד מאשדוד לאילת
**רוני רוס** (נולדה ב-8 בנובמבר 1949) היא מחלוצות ההיי-טק בישראל. מנכ"לית חברת ההיי-טק פנורמה (Panorama Software), דירקטורית ופעילה חברתית. היזמת הראשונה שמכרה טכנולוגיה לחברת מיקרוסופט והאישה הראשונה בישראל שביצעה אקזיט.

ביוגרפיה
--------

רוני רוס-פירון נולדה בתל אביב לאביבה ומיכאל פירון, עורך דין בולט ופעיל פוליטי. שני אחיה אף הם עורכי דין. דודה היה הטייס צבי זיבל.

בשירותה הצבאי שימשה כמש"קית ח"ן בחיל האוויר. החלה ללמוד לתואר ראשון במתמטיקה וסטטיסטיקה באוניברסיטה העברית בירושלים וסיימה לימודים אלה בהצטיינות באוניברסיטת תל אביב. בעלת תואר שני במדעי המחשב ממכון ויצמן למדע (סיימה בשנת 1975), ותואר שני במנהל עסקים (MBA), בהתמחות שיווק, מאוניברסיטת תל אביב (סיימה בשנת 1980, מצטיינת דיקן). את הדוקטורט שלה עשתה בתחום מדעי המחשב ב-UCLA (סיימה ב-1989).

החלה את הקריירה שלה כתוכניתנית בחברת סאיטקס. בין השנים 1980–1983 שימשה כמנהלת מערכות המידע בחברת "כיתן". בין השנים 1983–1986 עבדה בפיתוח עסקי בחברת "קונתהל".

בשנת 1993 ייסדה בישראל את חברת פנורמה, שעוסקת בפיתוח מוצרי תוכנה לתחום הבינה העסקית. את עיקר הפיתוח מימנה בעצמה. בשנת 1996 מכרה את טכנולוגית OLAP שפיתחה החברה לחברת מיקרוסופט תמורת כ-20 מיליון דולר. לאחר מכן החלה החברה להתמחות בפתרונות בינה עסקית המשלימים טכנולוגיה זו וכן פיתחה מערכות בינה עסקית שמתממשקות עם מערכות של חברת SAP. בשנת 2003 מטה החברה עבר לקנדה. בעקבות זאת, רוס העתיקה את מקום מגוריה למשך מספר שנים לטורונטו.

בשנת 2007 השתתפה כמשקיעה בעונה השנייה של תוכנית היזמות, "הכרישים", בערוץ 10.

בשנת 2012 ייסדה את חברת פרו-פרו, שפיתחה תכשיטים שניתנים להדבקה על הגוף.

כיהנה כדירקטורית בחברות ציבוריות, ממשלתיות ופרטיות. משקיעה ומלווה חברות הזנק.

מרצה בנושאי יזמות, טכנולוגיה ומוטיבציה עסקית. שימשה כמנטורית במכללת אפקה.

הייתה נשואה לגדעון רוס עד לפטירתו במאי 2023, ואם לשניים. מתגוררת בתל אביב.

פעילות ציבורית וחברתית
----------------------

* הייתה חברת דירקטוריון בחברת "פאנדטק" (בין השנים 2005-2000).
* הייתה חברת דירקטוריון בחברת "רדקום" (בין השנים 2007-2002)
* הייתה נשיאה של פורום הנשים הבינלאומי (International Women’s Forum) בישראל (בין השנים 2015-2013)
* חברה בארגון בוגרי וורטון רקנאטי
* חברה באגודות ידידי מכון ויצמן למדע וידידי האופרה בתל אביב
* חברת חבר הנאמנים של מכללת "אפקה"
* חברת ועד קהילת צהלה (השכונה בה היא מתגוררת)

קישורים חיצוניים
----------------

* הפרופיל של רוני רוס, באתר סופרסונס
* הפרופיל של רוני רוס, באתר לינקדאין (באנגלית)
* אתר חברת פנורמה, אותה ייסדה ומנהלת רוני רוס (באנגלית)
* ליאת רון, ‏פורטפוליו / רוני רוס, באתר גלובס, 7 באפריל 2005
* גתית פנקס, ‏הרמת המסך של רוני רוס, באתר גלובס, 30 במרץ 2006
* הרצאה של רוני רוס: סיפור של יזמות, במסגרת מפגש מועדון יזמות ועסקים Openuclub, באתר יוטיוב, 7 במרץ 2011
* חן אידן, גיק-על-אחת: רוני רוס, מייסדת ונשיאת חברת פנורמה, באתר גיקטיים, 2 בנובמבר 2011
* מרב מיכאלי, רוני רוס, נשים באמת לא יכולות גם קריירה וגם משפחה?, באתר TheMarker‏, 29 ביוני 2012
* סיבה לגאווה:ישראלים שעשו כבוד, באתר ynet, 24 באפריל 2017
* כתבות העוסקות ברוני רוס, באתר אנשים ומחשבים

הערות שוליים
------------

1. ↑  מיקרוסופט רכשה טכנולוגיה מחברת פנורמה הישראלית, באתר גלובס, 31 באוקטובר 1996
2. ↑  רוני רוס, במיזם "אישים" לתיעוד היצירה הישראלית
3. ↑  טלי חרותי-סובר, הכרישים מריחים דם, באתר הארץ, 15 ביולי 2007
4. ↑  מדבקת הפנינים שלך, באתר ‏מאקו‏‏, ‏18 במרץ 2012‏
5. ↑  שרשרת המנטורים באפקה, באתר מכללת אפקה
ברפואה, **סימן** הוא מופע אופייני אובייקטיבי למצב רפואי כגון מחלה או תסמונת. הסימן אינו אינדיקטור למחלה, אך עשוי להיות הגורם לתסמין המתואר על ידי החולה. סימנים מזוהים בבדיקות רפואיות, לרבות בדיקה גופנית, ומהווים חלק משמעותי באבחון נכון של מחלה או מצב רפואי. הסימנים הרפואיים עשויים להיות גלויים או סמויים. בדיקות דם, לחץ דם ומדידת חום הם חלק מהבדיקות העוזרות לרופא לראות סימנים.

סימנים ותסמינים
---------------

בעוד שתסמין הוא מקור התלונה הסובייקטיבי של החולה (לדוגמה כאב ראש), סימן רפואי הוא ברוב המקרים לא גלוי לעין או לא גורר התייחסות מצד החולה. בחילה היא תסמין בעוד שחום הוא סימן למחלה שגורמת לבחילה. תסמין מדווח לרופא על ידי החולה וסימן מתגלה לאחר בדיקה רפואית. 

סימנים רפואיים הם אובייקטיביים, ולכן ברוב המקרים יהוו אינדיקטור משמעותי יותר מתסמינים. לתסמין אין משמעות קלינית בהיעדר סימנים למצב רפואי מסוים. במקרה זה, תלונות החולה משתמעות לרופא כפונקציונליות. מכלול הסימנים האפשריים למצבים רפואיים מסתמך על מחקרים ועל "הידוע" והברור מתוך מאגר המידע הרפואי.

סוגים
-----

* סימנים עתידיים (פרוגנוזה) – סימנים שיופיעו בעתיד, בעקבות מצב רפואי מסוים.
* סימני עבר (תולדות החולה) – סימנים שמופיעים בעקבות מצבים רפואיים קיימים, כגון מחלות ותסמונות ידועות מעברו של החולה.
* סימנים מזהים (דיאגנוזה) – סימנים המאפשרים לזהות מצבים רפואיים.
* סימנים ייחודיים (פתוגומוניים) – סימנים המצביעים ללא כל ספק על קיומה של מחלה כלשהי.

בדיקות
------

מעבר לתסמינים, תלונות החולה הן משמעותיות ביותר לבדיקות רפואיות המאבחנות סימנים. בהיעדר תסמינים ותלונות רלוונטיות למצב רפואי, לא יתבצעו בדיקות מתאימות שעשויות להוביל לאבחנה נכונה. מאחר שסימנים רבים מתגלים אך ורק לאחר בדיקות רפואיות מסוימות (כגון צילומי רנטגן ובדיקות דם), יש משמעות נכבדת לתלונות החולה גם בהיעדר סימנים ברורים.

ראו גם
------

* סימנים חיוניים

קישורים חיצוניים
----------------

ויקישיתוף מדיה וקבצים בנושא **סימן** בוויקישיתוף

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**סשה בראטיץ'** (נולד ב-29 באוגוסט 1981 ביגודינה, יוגוסלביה) הוא כדורסלן עבר סרבי בגובה 2.03 מ' ששיחק כפורוורד.

קריירה מקצוענית
---------------

בראטיץ' גדל במועדון הכדורסל ביאווק 72 הסרבי, בו שיחק באופן מקצועני בין השנים 1997–1999. לאחר מכן עבר לקבוצת הפאר הסרבית, הכוכב האדום בלגרד, ושיחק בה בין 1999–2001 ונטל עמה חלק גם במסגרות היורוליג וגביע ספורטה. הישג השיא שלו בקבוצה היה המקום השני בליגה היוגוסלבית בכדורסל.

בעונת 2001/2002 שיחק במדי רדינצ'קי בלגרד.

בעונת 2002/2003 שיחק במדי ז'לזניק בלגרד שסיימה במקום השני בליגה הסרבית באותה העונה וזכה ביחד איתה בגביע הסרבי בכדורסל.

בעונת 2003/2004 שיחק במדי אטלס בלגרד. בעונת 2004/2005 שיחק במדי לאבובי 063 מסרביה.

בקיץ של 2005 החליט לצאת לראשונה בקריירה שלו מגבולות סרביה, ולאחר שניהל מגעים עם מועדון הכדורסל היראקלס מליגת העל היוונית בכדורסל, חתם לבסוף לשחק את עונת 2005/2006 במדי הפועל גליל עליון מליגת העל בכדורסל של המאמן עודד קטש, בעיקר כחיזוק תחת חוק בוסמן ליורוצ'לנג' ממנו הודחה קבוצתו לאחר חמישה משחקים. בתום העונה רשם 16.5 נק' עם 65.7% משתיים וקלט 5.9 רב', כאשר קבוצתו מסיימת במקום החמישי בליגת העל.

בשל היכולת הטובה שגילה הוחתם בקבוצה גם לעונת 2006/2007, אולם בשל מלחמת לבנון השנייה ניסה לעזוב את הקבוצה במהלך הקיץ בטענה שהוא חושש לחייו וחתם בקבוצת חימיק יוז'ני מאוקראינה, אולם בוררות בינו לבין הקבוצה בפיקוח פיב"א אירופה חייבה אותו למלא את התחייבותו החוזית ולשוב לישראל לקבוצתו ששיחקה ביורוקאפ צ'אלנג'. בעונתו השנייה בקבוצה קלע 16.7 נק' עם 62.1% משתיים והוסיף 4.2 ריב' ו-1.9 אס'. שיא הקריירה של בראטיץ' בליגה הישראלית עומד על 38 נק', אותן קלע מול מכבי גבעת שמואל. בסיום העונה הקבוצה העפילה לפיינל פור וסיימה במקום הרביעי.

בקיץ של 2007 חתם במדי חימיק יוז'ני האוקראינית כפי שרצה עונה קודם לכן ושיחק במועדון עד 2009. ב-2007/2008 שיחק עם חימיק ביורוקאפ והצטיין עם 15.3 נק' ו-47.6% משלוש, שהעניקו לו כרטיס למשחק האולסטאר של היורוקאפ. בעונת 2008/2009 רשם ביורוצל'נג' ממוצעים של 13.2 נקודות (47% משלוש),4.7 ריבאונדים ו-1.8 אסיסטים ב-25 דקות משחק.

ב-14 בינואר 2010 הצטרף ביחד עם אנטוניו גרייבס להפועל חולון.

ב-9 ביולי 2010, לקראת עונת 2010/2011, חתם במדי מכבי חיפה, איתה שיחק גם במסגרת היורוצל'נג', אולם שוחרר מהקבוצה ב-31 בדצמבר 2010 והמשיך את חציה השני של העונה בא.א.ק. לרנקה מקפריסין.

בעונת 2011/202 שיחק במדי רדניצ'קי קרגוייבץ מסרביה.

את עונת 2012/2013 פתח במדי פני אינדוסטריס ממקדוניה אך שוחרר במהלך העונה לפני תום 2012, ושיחק את חלקה השני של העונה במדי מוניציפל פיטשט מרומניה, עמה זכה בגביע הרומני בכדורסל, עם זאת הקבוצה סיימה במקום ה-11 בליגה ונשלחה להתמודד על ההישארות בליגה בפלייאוף התחתון, הם ניצחו 0–3 את בי.סי. פארול קונסטנצה ונשארו בליגה הרומנית הראשונה. בתום העונה פרש מכדורסל מקצועני בטרם מלאו לו 32.

קישורים חיצוניים
----------------

* פרופילו של סשה בראטיץ' באתר "ספסל"
**אלבום להיטים** (באנגלית: **Greatest Hits" album"** או **"Best of album"**) הוא סוג של אלבום אוסף, הכולל שירים מצליחים שכבר יצאו לאור בעבר, שירים נדירים (Rarities) או שילוב של שניהם. לפעמים אלבומי להיטים כוללים גם רמיקסים ללהיטים ישנים, שירים בהופעה או שירים חדשים, על מנת להפוך את האוסף לאטרקטיבי יותר בעיני האנשים שמחזיקים ברשותם את כל אלבומיו של האמן. בישראל משמשות בעיקר הכותרות "האוסף", "המיטב" או "מבחר" כליווי לשם האלבום או המבצע, אם כי קיימות גם כותרות מקוריות כמו אוספ אלפנט של יוסי אלפנט, אסיף של נורית גלרון, או אוספורטיס של רמי פורטיס.

אלבומי "Greatest Hits" מכילים בדרך כלל סינגלים בולטים שהצליחו במצעדים, בעוד שאלבומי "Best of" כוללים שירים שאהובים במיוחד על המעריצים, גם אם הם לא יצאו כסינגלים. לדוגמה, "האלבום הכחול" של הביטלס הוא אלבום "Best of", בעוד שהאלבום "1" הוא אלבום "Greatest Hits" המכיל את כל השירים של הביטלס שהגיעו למקום הראשון במצעדים בין 1962 ו-1970, ואיננו מכיל את רוב השירים שהופיעו ב"אלבום הכחול".

Johnny's Greatest Hits של ג'וני מאת'יס מ-1958 נחשב לאלבום הלהיטים הראשון בהיסטוריה[דרוש מקור].

אמנים צעירים רבים הוציאו אלבומי אוסף בשלבים מוקדמים מאוד של הקריירה שלהם, בעיקר זמרי, זמרות ולהקות פופ. לדוגמה, הזמרת והשחקנית הילרי דאף הוציאה אלבום אוסף ב-2005, לאחר שני אלבומי אולפן שקדמו לו, הראשון שבהם מ-2003.
**בריז'יט מארי-קלוד מקרון** (בצרפתית: **Brigitte Marie-Claude Macron**; נולדה ב-13 באפריל 1953) היא מורה לספרות, לצרפתית ולתיאטרון, רעייתו של נשיא צרפת עמנואל מקרון והגברת הראשונה של צרפת.

ביוגרפיה
--------

בריז'יט מקרון נולדה בשם **בריז'יט טרונייה** (**Trogneux**) באמיין שבצרפת. היא הייתה הצעירה מבין ששת הילדים של הוריה. הוריה היו בעלי עסק לייצור שוקולד, שבבעלות המשפחה במשך חמישה דורות משנת 1872. כיום העסק מופעל על ידי חברה שבבעלות אחיינה. 

בשנת 1974 התחתנה עם בנקאי. הם גרו בטרושטרסהיים (אנ') ונולדו להם שלושה ילדים, בשנים 1975, 1977 ו-1984.

בשנות ה-80 החלה ללמד ספרות בבית ספר בשטרסבורג. בשנת 1989 התמודדה בבחירות על מקום במועצת העיר טרושטרסהיים, אך הפסידה, ומאז לא התמודדה על תפקיד ציבורי.

בשנת 1991 עברה המשפחה לגור באמיין. בשנות ה-90 היא לימדה צרפתית, לטינית ותיאטרון בבית ספר תיכון באמיין, שם פגשה לראשונה את עמנואל מקרון, כשהיה בן 15 ולמד בכיתות ספרות שעליהן הייתה אחראית. הם החלו לנהל מערכת יחסים, אך הוריו התנגדו לכך; הם העבירו אותו לתיכון בפריז, ודרשו מבריז'יט לא להיפגש עם בנם עד שיגיע לגיל 18, אך מקרון המשיך להיפגש איתה, למרות שהיא מבוגרת ממנו ב-24 שנים.

בשנת 2006 היא התגרשה, וכעבור שנה התחתנה עם עמנואל מקרון.

היה לה תפקיד מרכזי ופעיל בקמפיין של בעלה במהלך הבחירות לנשיאות צרפת 2017. יועץ בכיר בקמפיין אמר שנוכחותה הייתה חיונית עבור מקרון.

ב-2017 אימצו בני הזוג כלב והעניקו לו את השם נמו.

קישורים חיצוניים
----------------

ויקישיתוף מדיה וקבצים בנושא **בריז'יט מקרון** בוויקישיתוף
* 

* אתר האינטרנט הרשמי של בריז'יט מקרון (בצרפתית)

* אתר האינטרנט הרשמי של בריז'יט מקרון (באנגלית)

* אתר האינטרנט הרשמי של בריז'יט מקרון (בגרמנית)
* גדעון קוץ, ‏"הכל עובר דרכה": אשת הנשיא שמנהלת את צרפת, באתר מעריב אונליין, 26 ביולי 2017
* גדעון קוץ, ‏מהשאלת בגדים ועד תשלום על האוכל לכלב: כך מנסה בריז'יט מקרון לתקן את התדמית הנשיאותית, באתר מעריב אונליין, 1 במאי 2018

הערות שוליים
------------

1. ↑  אתר למנויים בלבד דב אלפון, מבריז'יט עד בריז'יט, באתר הארץ, 10 במאי 2017

|  |  |
| --- | --- |
| בקרת זהויות עריכת הנתון בוויקינתונים | 
* GND: 1130664244
* ISNI: 0000 0004 6515 0181
* LCCN: nb2017010126
* NTA: 419925104
* SUDOC: 200249444
* VIAF: 189149368782485980005
* WorldCat: lccn-nb2017010126

 |
אלבטרוס בולר במעוף
**אלבטרוס בולר** (שם מדעי: *Thalassarche bulleri*) הוא עוף ימי קטן השייך למשפחת האלבטרוסיים. הוא מקנן באיים הסמוכים לניו זילנד, וניזון בימים הקרובים לאובטרליה או במימי דרום האוקיינוס השקט. הוא קרוי על שמו של האורניתולוג הניו זילנדי וולטר בולר (1838–1906). הוא מחולק לשני תת-מינים: הראשון, *T.b. bulleri*, מקנן באיי סולנדר (Solander) ובאיי סנארס; השני, *T.b. platei*, מקנן באיי צ'אטם ובאיי שלושת המלכים.

ניצויו של עוף זה מזכיר את הניצוי של השחפים - גבו וחלקן העליון של כנפיו שחורים, ובטנו לבנה. ראשו וצווארו אפורים-כסופים, ומסביב לעיניו אזורים לבנים. המקור שחור ברובו, קצהו צהוב.

אלבטרוסי הבולר חיים במושבות. הם נוהגים לקנן על צוקים ועל מדרונות חופיים תלולים, ולעיתים מתחת לעצים רחוקים מן החוף. הקן בנוי מאדמה, מעשבים ומשורשים, והוא לרוב משוקע באדמה. הרבייה מתחילה בזמנים שונים בהתאם לתת-המין: תת-המין הדרומי (T.b. bulleri) מתחיל בדצמבר, בעוד שתת-המין הצפוני מתחיל שלושה חודשים קודם לכן. שני ההורים דוגרים על הביצה במשך 60 ימים בתורות שאורכם הממוצע 10 ימים. הגוזלים מתחילים לעוף כ-170 ימים לאחר הבקיעה מן הביצה.

בעבר איגוד השימור העולמי (IUCN) סיווג את מצב השימור של המין כ"פגיע" (Vulnerable), אולם מחקר שנערך מאוחר יותר הראה כי העוף אינו נדיר כפי שנחשב עד אותה עת. בהתאם, מצב השימור של המין שופר ב-2008 ל"קרוב לסיכון" (Near Threatened).

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אלבטרוס בולר** |
| ויקימינים טקסונומיה בוויקימינים: **Thalassarche bulleri** |

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ARKive
* ITIS
* NCBI
* GBIF
 |

* גיליון עובדות אודות המין, אתר BirdLife International
* שינוי מצב השימור של המין, באתר BirdLife International

הערות שוליים
------------

1. ↑  אלבטרוס בולר באתר הרשימה האדומה של IUCN

| אלבטרוסיים |
| --- |
| אלבטרוס גדול | אלבטרוס מלכותי (אלבטרוס מלכותי צפוני) • אלבטרוס נודד • אלבטרוס טריסטני • אלבטרוס אמסטרדם • אלבטרוס אנטיפודי |  |
| אלבטרוס צפון פסיפי | אלבטרוס שטלר • אלבטרוס נצחי • אלבטרוס גלאפגוס • אלבטרוס שחור-רגל |
| אלבטרוס עשון | אלבטרוס עשון • אלבטרוס אפור |
| אלבטרוס שחפי | אלבטרוס בולר • אלבטרוס לבן-כיפה • אלבטרוס לבן-ראש • אלבטרוס צ'טהאם • אלבטרוס צהוב-חרטום • אלבטרוס צהוב-חרטום הודי • אלבטרוס אפור-ראש • אלבטרוס שחור-גבות • אלבטרוס סלבין • אלבטרוס קמפבל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007292689405171

 |
**רנה בה** (בגרמנית: **René Beeh**‏; ינואר 1886 – 23 בינואר 1922) היה שרטט וצייר גרמני מאלזס. הוא הוערך מאוד על ידי בני דורו אך לאחר שנפטר בטרם עת, הוא נשכח.

ביוגרפיה ועבודה
---------------

בה למד בבית הספר לאמנויות בשטרסבורג בין השנים 1900 עד 1905, ועבר לאקדמיה לאמנויות במינכן (1905), שם היו מוריו פיטר הלם, הוגו פון הברמן ופרנץ פון שטוק. בשנת 1910 נסע לאלג'יריה הצרפתית ושם שהה עד שנת 1911, לפני שנסע באיטליה ופרובאנס. בשנת 1914 פרסם מבחר מכתבים מאלג'יריה יחד עם שישים רישומים, בשם: מכתבי ציירים מאלג'יר עם שישים רישומים.

במהלך מלחמת העולם הראשונה גויס בי כמודד של הצבא הגרמני הקיסרי בחזית המערבית בבלגיה ובצפון צרפת. כמה מציורי המלחמה שלו פורסמו לאחר המלחמה. נראה כי בה, שסבל מדיכאון, הרס חלק ניכר מעבודותיו.

הוא מת משפעת עונתית בגיל 36.

בה היה חבר בזצסיון במינכן. הוא גם התיידד עם כמה מחברי קבוצת הציירים בשטרסבורג "גרופ דה מאי".

בשנת 1914, בה אייר ספר של גוטפריד קלר, וב־1919–1920, את הרומן "התופת" מאת אוגוסט סטרינדברג. הוא תרם לכתב העת Münchner Blätter für Dichtung und Graphik ("כתב העת של מינכן לשירה וגרפיקה") לצד פול קליי, היינריך קמפנדונק ואלפרד קובין.

המהפכה
------

עבודתו השאפתנית ביותר של האמן היא הציור הגדול La Revolution ("המהפכה") (שמן על בד, צויר 1918–1919), תיאור את אירועי נובמבר 1918 בשטרסבורג תוך שימוש אך ורק בגוונים של אוכרה וחום. הציור מציג קבוצה קטנה של גברים שנראים מקרוב שמחזיקים רובים ונראים מוכנים לצאת לקרב. אלא שבמקום למהר קדימה, הם מביטים בהבעה בלתי ניתנת להבנה. הפעולה נראית קפואה והזמן נראה מושעה ממש ברגע בו פורצת האלימות.

מורשת
-----

בשנת 2008 ארגן המוזיאון ההיסטורי בהאגנאו (צרפת) תערוכה מעבודותיו, הראשונה מאז מותו בטרם עת, 86 שנה לפני כן.

ציוריו נמצאים במוזיאונים מרכזיים ברחבי העולם החשוב מביניהם מבחינת גודל האוסף הוא המוזיאון ד'ארט מודרן בשטרסבורג שמחזיק ב-98 יצירות, כולל ציור המהפכה. המוזיאון לאמנות במחוז לוס אנג'לס מחזיק ב-83 עבודות של האמן, רישומים והדפסים, והמוזיאון לאמנות מודרנית מחזיק כיום ב-27 עבודות, גם רישומים והדפסים.

גלריה
-----

* המהפכההמהפכה
* בית זונות באלג'יר בית זונות באלג'יר
* לגיון הזרים באלג'ירלגיון הזרים באלג'יר
* איש בבראיש בבר
* חפירותחפירות
* חייל סקוטי מת חייל סקוטי מת

קישורים חיצוניים
----------------

ויקישיתוף מדיה וקבצים בנושא **רנה בה** בוויקישיתוף

הערות שוליים
------------

1. ↑  MoMA | The Collection | René Beeh (German, 1886–1922), MoMA.org (באנגלית)
2. ↑  "RENE BEEH (German / 1886-1922)", www.idburyprints.com
3. ↑  eART.de René Beeh, www.eart.de
4. ↑  Christoph Otterbeck, **Europa verlassen: Künstlerreisen am Beginn des 20. Jahrhunderts**, Böhlau, 2007, מסת"ב 978-3-412-00206-0. (בגרמנית)
5. ↑  Dead Scottish Soldiers on the Battlefield near Ypres, www.nga.gov
6. ↑  "BEEH René" (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007286078205171
* GND: 128455063
* ISNI: 0000 0000 4716 533X
* LCCN: nr00034776
* RKD: 213706
* SUDOC: 132062127
* ULAN: 500466261
* VIAF: 62600376
* WorldCat: lccn-nr00034776

 |
ימת המלח הגדולה ביוטה, ארצות הברית
**אגם מלח** הוא אגם מים סגור המכיל ריכוז גבוה של מלחים, לרוב נתרן כלורי (מלח בישול), ומינרלים מומסים אחרים, ברמה גבוהה באופן משמעותי יחסית לאגמים אחרים. ההגדרה המקובלת לאגם מלח היא אגם המכיל לפחות שלושה גרם מלח לכל ליטר מים (כלומר 0.3% ומעלה).

חלק מהאגמים מכילים ריכוז מלח שהוא גבוה אף יותר ממי הים, ואלו מוגדרים גם כ"אגם היפר-מלוח" (Hypersaline lake). סיווג אפשרי לאגמים על פי אחוז המלח בהם: 

0.05-0.3% - תת-מלוח
0.3-2% - היפו-מלוח
2-5% - מזו-מלוח
5% ומעלה - היפר-מלוח
אגמי מלח נוצרים כאשר מים המכילים מלחים ומינרלים, זורמים אל אזור סגור ללא מוצא של האגם, ונשארים בו בלי אפשרות לזרום הלאה. המים מתאדים בהדרגה, ובאגם נותרים המלחים המומסים, דבר שמעלה את רמת המליחות של האגם. 

אגמי מלח משמשים לעיתים קרובות לתעשיית ייצור והפקה של מלחים ומינרלים. בשל האוסמולריות הגבוהה השוררת באגמים אלו, מעטים מיני היצורים המסוגלים לגדול בהם, עד שבאגמים מלוחים במיוחד ניתן למצוא אך ורק מיני חיידקים הלופיליים ("אוהבי מלח").

אם כמות המים הזורמת לאגם נמוכה מכמות המים המתאדה ממנו מדי שנה, עשוי האגם להתייבש בהדרגה ואף להפוך למדבר מלח. 

  

תמונת פנורמה של אגנו הדרומי של ים המלח המציג את בריכות המלח

**תמונת פנורמה של אגנו הדרומי של ים המלח המציג את בריכות המלח**

לקריאה נוספת
------------

* Hammer, U. T. (1986), "Saline Lake Ecosystems of the World". Springer (קריאת הספר בתצוגה מקדימה באתר "גוגל ספרים" ספר זמין ברשת)

קישורים חיצוניים
----------------

ויקישיתוף מדיה וקבצים בנושא **אגם מלח** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007530014705171
* BnF: cb12010925g (data)
* GND: 4178996-9
* LCCN: sh90003457
* NKC: ph831519

 |
הרב **אפרים פרדיננד איינהורן** (בסינית: **艾恩宏**;‏ 12 בספטמבר 1918 – 15 בספטמבר 2021) היה איש עסקים ורב אורתודוקסי אוסטרי-בריטי, ואחד משני הרבנים היחידים שגרו בטאיוואן.

ביוגרפיה
--------

איינהורן נולד בווינה, אוסטריה. הוא עבר לממלכה המאוחדת בגיל 14, והוסמך לרבנות ב-1940. הוריו נרצחו בשואה מחנה הריכוז זקסנהאוזן.

בשנות ה-40 עבד כמנהל מידע של הקונגרס היהודי העולמי, ולאחר מכן עסק בסיוע לקהילות יהודיות במדינות ערב. בשנות ה-50 עבר לארצות הברית וקנדה, ושימש רבי בקהילות בטורונטו, פנסילבניה, דטרויט ולוס אנג'לס, עד שהקים עסק למסחר, במסגרתו הגיע לטאיוון.

איינהורן הגיע לטאיוואן בינואר 1975 מכווית. בתקופה זו לקהילה היהודית בטאיוואן לא היה מבנה בית כנסת קבוע. חלק מן הקהילה היו שוכרים מבנים לצורכי תפילה עד שהיו נדרשים לפנותם, בעוד חלק אחר היו משתתפים במניין אורתודוקסי שהתקיים במלון פרזידנט בעיר. איינהורן החל לנהל מניין נוסף בחדר שהוסב לבית כנסת במלון ריץ בעיר התחתית כ-5 שנים לאחר הגעתו. בשנות ה-90, עם הידלדלות הקהילה עקב עזיבת אנשי עסקים רבים, ואובדן היכולת לשכור מבנה, השתלבו שני המניינים למניין של איינהורן, לקהילה שנחשבת יותר מסורתית מאשר אורתודוקסית או רפורמית. ב-2008 עבר בית הכנסת למלון שרתון, ובאפריל 2014 עבר לבסוף לבניין משרדים במזרח טאיפיי, במשרד ששימש לפני כן סוכנות נסיעות, בחסותו של איש העסקים הטאיווני ג'פרי ד. שוורץ. איינהורן ניהל את בית הכנסת עד שבעיות בריאות מנעו זאת ממנו, ובשנת 2019 העביר את ניהול הטקסים לחזן לאון פנסטר שהגיע מלונדון, והמשיך להשתתף באירועים וטקסים עד למותו.

לצד תפקידיו בתחום הדתי, איינהורן היה מקורב לאישים במערכת הפוליטית והכלכלית, כמו גם לאישים בקהילות יהודיות בטאיוואן ומחוצה לה; הוא סייע לקידום היחסים הדיפלומטיים בין הממשלה הטייוואנית לבין מדינות מזרח אירופה כגון צ'כיה, הונגריה, לטביה, ליטא, פולין, רומניה, מקדוניה ואוקראינה. הוא גם היה יו"ר ארגון "רפובליקנים בחו"ל" (Republicans Abroad) של טייוואן.

ב-2009 הממשלה האוסטרית העניקה לו עיטור כבוד על שירותיו למען אוסטריה.

איינהורן נפטר ב-15 בספטמבר 2021 בגיל 103.

חייו הפרטיים
------------

איינהורן נישא ב-1953 לרות ויינברג, והיו לו שתי בנות: דפנה ושרונה.

ראו גם
------

* יהדות טאיוואן

הערות שוליים
------------

1. ↑  Jordyn Haime, Ephraim Einhorn, longtime Taiwan rabbi with history of international intrigue, dies at 103, Jewish Telegraphic Agency, ‏15 בספטמבר 2021 (באנגלית)
2. ↑  "Einhorn Coat of Arms / Einhorn Family Crest". נבדק ב-2015-12-10.
3. 1 2 3 4  Ceremony - Grand Decoration of Honour to Rabbi of Taiwan. Austrian Foreign Ministry. October 26, 2009. Retrieved 10 Dec. 2015
4. ↑  "Taiwan Jewish Community". *Jewish Times Asia*. באפריל 2006. נבדק ב-2015-12-10. `{{cite news}}`:  (עזרה)
5. 1 2 3 4  Don Shapiro, נצפה לאחרונה: 17 ספטמבר 2021.
6. 1 2  Larry Luxner, Keeping the faith in Taiwan, jta, August 22, 2007
7. 1 2  Adam Cailler
8. 1 2  Gabe Friedman , jta, March 24, 2021
9. ↑  "How Taiwan's sole rabbi keeps the faith". *Jerusalem Post*. 2007-06-24. אורכב מ-המקור ב-2007-09-29. נבדק ב-2008-10-30.
**YAF** (ראשי תיבות של: **Y**oung **A**merica's **F**oundation) היא תנועת נוער שמרנית בארצות הברית, שנוסדה בשנת 1969, אשר מטרתה "להבטיח שמספר גדול של צעירים אמריקאים יבינו ויקבלו השראה מרעיונות של חופש הפרט, זהות לאומית חזקה, שוק חופשי, וערכים מסורתיים".

בשנת 2018 תיאר העיתון "לוס אנג'לס טיימס" את התנועה "אחת התנועות המובילות, משפיעות ושנויות במחלוקת במחנה השמרני של תנועות הנוער".

היסטוריה
--------

התנועה הוקמה בשנת 1969 באוניברסיטת ואנדרבילט כאשר סטודנטים יצרו את הארגון "University Information Services" (‏UIS) כדי לאפשר לסטודנטים אווירה בה הם יכולים להביע דעות שמרניות. כאשר UIS הפכה לארגון בקנה מידה לאומי, בתחילת שנות השבעים, שונה שמו ל-Young America’s Foundation.

בשנת 1998 נקנתה החווה "Rancho del Cielo" שליד סנטה ברברה בעזרת תרומה של 10 מיליון דולר מהמיליארדרים ריצ'רד והלן דה-ווס.

בשנת 2017 היו ל-YAF 250 זרועות בבתי ספר ומכללות בשם "Young Americans for Freedom", אשר היו מזוהים קודם לכן עם ארגונים אחרים. בשנת 2018 פעילים של הארגון האשימו את ארגון TPUSA בכך שהוא מנצל את רשימות המיילים שלו

ביולי 2019 נמסר כי מושל ויסקונסין לשעבר סקוט ווקר ימונה לנשיא YAF בשנת 2021.

בנובמבר 2019 ניתקה התנועה קשר עם הנואמים מישל מלקין וניק פואנטס, שהפכו לטענתם למשויכים עם הימין הרדיקלי ואינם תואמים את השקפת התנועה.

קישורים חיצוניים
----------------

ויקישיתוף מדיה וקבצים בנושא **YAF** בוויקישיתוף
* 

* אתר האינטרנט הרשמי של YAF (באנגלית)
* YAF, ברשת החברתית טוויטר

הערות שוליים
------------

1. ↑  "Our Mission". *YAF.org*. נבדק ב-15 ביולי 2016. `{{cite web}}`:  (עזרה)
2. ↑  Willon, Phil (18 בינואר 2018). "Reagan Ranch has transformed into a spawning ground for young conservatives". Los Angeles Times. `{{cite news}}`:  (עזרה)
3. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007449268705171
* ISNI: 0000 0000 9745 5239
* LCCN: n79098520
* VIAF: 144235707
* WorldCat: lccn-n79098520

 |
**אפרים פְרַיְי** (גרמנית: Ephraim H. Frei;‏ 2 במרץ 1912 – 22 בדצמבר 2006) היה פרופסור ישראלי לאלקטרוניקה במכון ויצמן למדע.

חייו
----

אפרים היינריך פריי נולד בווינה שבאוסטריה. בשנים 1935–1937 היה יועץ טכני בבית חרושת לסוללות חשמליות, ובשנת 1936 קיבל תואר דוקטור לפיזיקה באוניברסיטת וינה. לאחר שעלה לארץ ישראל עבד בשנים 1940–1945 באוניברסיטה העברית בירושלים.

פריי היה חבר "ההגנה", וכמתנדב לצבא הבריטי היה אחראי על תחנות הרדיו בארץ ישראל, במצרים וביוון ועשה שימוש בשירותו באירופה לבניית משדרי רדיו עבור עלייה ב'. לאחר קום המדינה, עבד שנתיים כמנהל המחלקה לאלקטרוניקה באגף המחקר של משרד הביטחון. בשירותו בחיל המדע פיתח את ה"כלב" — עגלה עמוסה חומרי נפץ שנווטה באמצעות רדיו, ועסק בפתוח מכשירי ראייה בלילה. לאחר מכן יצא ללימודים בארצות הברית במכון למחקר מתקדם של אוניברסיטת פרינסטון. עם שובו בשנת 1952, הצטרף למכון ויצמן למדע והיה מעורב בפיתוח הוויצאק. מאוחר יותר התמנה לראש המחלקה לאלקטרוניקה ועמד בראשה עד 1977.

תחום התמחותו היה בשדה המחקר החדש באותה עת של פריטיס (חומרים מגנטיים אל-מתכתיים). בין המצאותיו במכון ויצמן היו מכשיר האלקטרו אנצפלוגרף למדידת תגובות חשמליות של המוח, מגביר מגנטי, וכן פיתוח תכונה מגנטו-רזיסטיבית להטבת הולכת חשמל בקרבת שדה מגנטי. מאוחר יותר החל לחקור שימוש בשיטות אלקטרומגנטיות בשדה הרפואה ובעבודתו זו המציא את הפוד, מתקן המוחדר למערכת כלי הדם ומונחה לתוכה על ידי שליטה אלקטרומגנטית חיצונית, ופיתח מכשיר לגילוי סרטן שד באמצעות מדידות של תכונות דיאלקטריות.

בשנת 1948 נישא ליעל רוזנפלד, ובאותה שנה עברו בני הזוג לרחובות. יעל, בעלת תואר שלישי, עבדה גם היא במכון ויצמן.

קישורים חיצוניים
----------------

* קורות חייו(הקישור אינו פעיל) באתר משפחתי לזכרו
* אפרים פריי באתר מכון ויצמן
* חתני פרס ויצמן לשנת תשי"ז, דבר, 12 ביוני 1957
* אברהם פלג, תרומה ישראלית חדשה לעולם הרפואה, מעריב, 19 בנובמבר 1968

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007415189605171
* VIAF: 9406156677171933770009
* WorldCat: viaf-9406156677171933770009

 |
**דליפה**, **בריחה** או **אי נקיטת שתן ביחסי מין** (באנגלית: **Coital urinary incontinence** או פשוט **Coital incontinence**; ראשי-תיבות בהתאמה: **CUI** או **CI**) מוגדרת כ"תלונה על בריחה בלתי רצונית של שתן בעת קיום יחסי מין", וזאת על-פי החברה הבינלאומית לאורו-גינקולוגיה (IUGA) והאגודה הבינלאומית לשליטה על סוגרים (ICS) משנת 2010. הפרעה זו משפיעה לרעה על נשים פעילות מינית.

תופעה זו מוכרת גם בביטוי "השפרצה" (Squirting).

שכיחות
------

בריחת שתן בעת קיום יחסי מין היא תסמין שכיח, אך שאינו-מדווח על ידי נשים. לעיתים נדירות נשים מדווחות על מצב זה מרצון, וככאלה, נתונים אלו נותרים מוגבלים.

שכיחות התופעה חלוקה בין החוקרים השונים ונעה בין 10–27% מממצאי מחקר אחד לשכיחות גבוהה יותר של עד 60% ו-67%, במחקרים אחרים.

במחקר אחר, שכלל 1,041 נשים, סבלו 53.8% מהנשים סבלו מ-CUI, מהן 8% בזמן החדירה, 35% במהלך קיום יחסי מין, 9% באורגזמה ו-48% במהלך שילוב של כל אלה.

בלבול עם שפיכה נשית
-------------------

בריחת שתן ביחס מין עלולה להיחשב בטעות כשפיכה נשית. עם זאת, ישנה סברה הנתמכת בממצאים, שגורסת כי הפרשה רבה של נוזל מהנרתיק בזמן אורגזמה עלולה להתרחש עקב בריחת שתן (CUI) ולא עקב שפיכה נשית של ממש מבלוטות סקין של הנרתיק.

אורגזמה נשית שמתבטאת בהפרשת נוזלים עשויה להופיע בשני אופנים:

* כשפיכה נשית (FE ,Female ejaculation) בכמות קטנה של הפרשות לבנות מבלוטות סקין של הנרתיק (הומולוגיות לבלוטת הערמונית אצל גברים);
* או כהתזה/השפרצה (Squirting) של כמות גדולה יותר של שתן מדולל ומשתנה.

שתי התופעות עשויות להופיע במקביל. השכיחות של שפיכה נשית היא 54%-10%. השכיחות של בריחת שתן (CUI) בהשפרצה היא 0.2-66%, והיא מחולקת לשניים: חדירה ואורגזמה. בריחת שתן בחדירה מתרחשת בתדירות גבוהה יותר ובדרך-כלל נגרמת כתוצאה אי נקיטת שתן במאמץ (SUI ,Stress urinary incontinence). אבחנות אורודינמיות של פעילות יתר של שלפוחית השתן (DOA) ו-SUI נצפות בבריחת שתן אורגזמית.

ההבדל העיקרי בין השניים - שפיכה נשית (FE) ובריחת שתן בקיום יחסי מין (CI) - הוא שהראשונה עשויה להיות תגובה פיזיולוגית תקינה לעוררות מינית, ואילו השנייה עלולה לנבוע ממצב לקוי של שלפוחית השתן. אם כי יש לזכור, כי התופעה היא שכיחה בקרב נשים.

ראו גם
------

* שפיכה נשית
* סיכוך נרתיקי

הערות שוליים
------------

1. ↑  Haylen BT, de Ridder D, Freeman RM, Swift SE, Berghmans B, Lee J, et al. An International Urogynecological Association (IUGA)/International Continence Society (ICS) joint report on the terminology for female pelvic floor dysfunction. NCBI, ‏2010
2. ↑  Serati M, Salvatore S, Uccella S, Nappi RE, Bolis P. Female urinary incontinence during intercourse: a review on an understudied problem for women's sexuality. NCBI, ‏2009
3. ↑  Jha S, Strelley K, Radley S, Incontinence during intercourse: myths unravelled, NCBI, ‏2012
4. ↑  El-Azab AS, Yousef HA, Seifeldein GS, Coital incontinence: relation to detrusor over-activity and stress incontinence, NCBI, ‏2011
5. ↑  Illiano E, Mahfouz W, Giannitsas K, et al. Coital Incontinence in Women With Urinary Incontinence: An International Study. NCBI, ‏2018
6. 1 2  ד״ר ליאורה אברמוב, אורגזמה נשית, באתר ויקירפואה
7. 1 2 3 4 5  Pastor Z, Female ejaculation orgasm vs. coital incontinence: a systematic review. NCBI, ‏2013
8. ↑  Wesley S. Hilger, M.D. FACOG, Urinary Incontinence During Sexual Arousal, Sutter Health
רינדור ב-YafaRay, של חלקי מנוע בוכנה, שמודל בבלנדר.
**יפריי** (באנגלית: **Y**et **A**nother **F**ree **Ray**tracer, תעתיק מקוצר **YafaRay**) היא תוכנה למעקב קרניים, מבוססת קוד פתוח ונכתבה בשפת C ופייתון ובנוסף נעזרת בשפת XML לתיאור הסצנה.

התוכנה נכתבה על ידי אלחנדרו קונטי אסטבז (Alejandro Conty Estévez), ושוחררה לראשונה ביולי 2002.

היסטוריה
--------

הגרסה האחרונה של YafRay הייתה YafRay 0.0.9, ששוחררה ב-2006. בשל מגבלות של התכנון המקורי, מעקב הקרניים נכתב מחדש על ידי מתיאס וויין. הגרסה היציבה הראשונה אחרי השכתוב הייתה YafaRay 0.1.0, והיא שוחררה באוקטובר 2008.

תכונות
------

### רינדור

תאורה גלובלית
YafaRay משתמשת בתאורה גלובלית בשביל לייצר הדמיות אור מציאותי של סצנות בתלת־ממד, בעזרת נגזרות של שיטת מונטה קרלו.
תאורת כיפת-שמיים
מערכת תאורה זו מתבסס בעיקר על האור המגיע מפליטת השמים, תוך כדי לקחת בחשבון את חישוב הצללים הרכים שמעורבים. מהתאורה זאת ניתן להשיג תמונת טווח דינמי רחב.
Caustics
YafaRay משתמשת במיפוי פוטון שמאפשר יצירת Caustic (עיוות האור שנוצר בשתקפות או באובייקטים שקופים בזמן שקרן אור פוגעת בהם).
עומק שדה
ניתן לשחזר את אפקט הפוקס עומק שדה. בעזרת קביעת נקודה בתוך הסצנה, חפצים אחרים יהיו מחוץ לפוקוס.
השתקפות מטושטשת
אם למשטח אין השתקפות מושלמת, נוצר עיוות באור שחוזר. עיוות זה גדל ככל שהשתקפות האובייקט רחוקה יותר. YafaRay יודעת לדמות את התופעה הזאת.
### ארכיטקטורה

מסגרת מודולרית
פרק זה לוקה בחסר. אנא תרמו לוויקיפדיה והשלימו אותו. 
חוצת פלטפורמות
YafaRay פותחה במלואה באמצעות שפת C++‎. תודות לזה היא מאפשרת ניידות טובה עבור הפלטפורמות הנפוצות: GNU/לינוקס, Windows 9x/XP/2000, Mac OS X ו-Irix.

ראו גם
------

* POV-Ray, תוכנת מעקב קרניים חופשית נוספת.
* LuxRender, מערכת רינדור בלתי משוחדת.
* Kerkythea, תוכנת רינדור חופשית אשר תומכת במעקב קרניים.

קישורים חיצוניים
----------------

ויקישיתוף מדיה וקבצים בנושא **YafaRay** בוויקישיתוף
* אתר האינטרנט הרשמי של YafaRay
* ספריית חומרים
* חיפוש חומרים
* מדריך על איך להשתמש בחומרים ב-Yafaray
איור המחשב מוגדל כך שהפיקסלים נראים בבירור
חלוקה לתת פיקסלים, לצבעי ה-RGB בסוגי מסכים שונים.
**פִּיקְסֶל** (באנגלית: **Pixel**. נקרא גם **Pel** ו-**Dots** או **Picture Element**) היא יחידת מידע גרפית בסיסית במחשב, המתארת נקודה בתמונה דיגיטלית. החלק הקטן ביותר של הקווים, התווים, והצורות שעל צג המחשב או בתמונה המודפסת. כל תמונה בנויה ממאות אלפי עד עשרות מיליוני נקודות קטנות, ונקודה זו היא יחידת תמונה.

עבור ממדי תמונה קבועים, ככל שהתמונה מורכבת מיותר פיקסלים, צפיפות הפיקסלים (אנ') שלה (הנמדדת ביחידות ppi) גדולה יותר. כתוצאה מכך, רמת ההבחנה שלה תהיה גבוהה יותר, ויאמר עליה שהרזולוציה שלה גבוהה יותר. התמונה תכיל יותר פרטים ותהיה חדה, טובה וקריאה יותר. רזולוציה של מסכים ישנים היא ברמה של 600 על 800, כלומר, תמונת מסך כזו מורכבת מ-480,000 פיקסלים.

גרעיניות בתמונה
במצלמות דיגיטליות טובות מספר הפיקסלים לתמונה הוא מיליוני פיקסלים - בדרך כלל 15–50 מיליון (מיליון פיקסלים, או 1,048,576 במדויק, קרויים מגהפיקסל). בשילוב עם עדשה טובה מספיק, יכולת הבחנה גבוהה זו נותנת תמונות איכותיות וברורות.

לעיתים, כאשר הרזולוציה של התמונה נמוכה מדי, ניתן להבחין בנקודות המרכיבות את התמונה. תופעה זו נקראת גרעיניות (אנ') (פיקסלציה), והיא מעידה על כך שרמת ההבחנה נמוכה מדי, לרוב בשל הגדלת התמונה יתר על המידה.

מושג נוסף השייך לפיקסל הוא **עומק הצבע** של הפיקסל. עומק הצבע משמעותו היכולת של כל פיקסל בודד להציג מגוון צבעים רב יותר, שתורם לייצג תמונה באופן הקרוב יותר אל המציאות ולהציג תמונה פוטו ריאליסטית. בתחילת ההתפתחות של המחשבים האישיים הייתה אפשרות להציג רק 16 צבעים בכל פיקסל. כיום הטווח של עומק צבע במחשבים נע בין 8 ביט לבין 32 ביט לפיקסל, שהוא טווח שבין 256 גוונים לבין 4,294,967,296 גוונים. עומק צבע של 16 מיליון גוונים הוא מעבר לטווח ההבחנה של העין האנושית.

במסכים שונים ישנה חלוקה לתת פיקסלים, בדר"כ מחולקים לצבעי ה-RGB.

ראו גם
------

* אמנות פיקסלים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פיקסל** |
| ויקישיתוף תמונות ומדיה בוויקישיתוף: **פיקסל** |

* פיקסל, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4329752-3

 |
מגילת הזכויות האמריקאית, הכוללת את התיקון הרביעי לחוקה
**התיקון הרביעי לחוקת ארצות הברית** (באנגלית: **Fourth Amendment**) הוא חלק ממגילת הזכויות שבחוקת ארצות הברית. התיקון מגן מפני חיפוש, פריצה או תפיסה שרירותיים על ידי השלטון.

לפי התיקון, לכל אדם יש זכות לפרטיות בגופו וברכושו ועל כן חיפוש בהם חייב להיעשות רק על סמך מידע מבוסס. חיפוש גופני או חיפוש בביתו ורכושו של אדם יתאפשרו בצו בית משפט, על סמך הצהרה של מבקש הצו, למעט מספר מצבים מוגדרים בהם ניתן לבצע חיפוש ללא צו, למשל, כאשר שוטר עוצר חשוד, הוא רשאי לבצע בדיקה גופנית, או כאשר יש חשש סביר לכך שהחשוד עומד להשמיד ראיות - ניתן לפרוץ לביתו לשם מניעת הפעולה.

תוכן התיקון
-----------

### מקור

*The right of the people to be secure in their persons, houses, papers, and effects, against unreasonable searches and seizures, shall not be violated, and no Warrants shall issue, but upon probable cause, supported by Oath or affirmation, and particularly describing the place to be searched, and the persons or things to be seized.*

### תרגום

"זכותם של כל בני האדם להיות מוגנים, בין בגופם, בין בביתם, בין במסמכיהם ובין בחפציהם, מפני חיפושים ותפיסות בלתי סבירים, לא תיפגע, ואף צו לא יינתן, מבלי סיבה סבירה, הנתמכת בשבועה או בהצהרה, והמתארת במדויק את המקום בו יתבצע החיפוש, והאנשים או החפצים אשר ייתפסו."

היסטוריה
--------

הטקסט המקורי של החוקה יצר התנגדות כיוון שלא נתן ערבונות מספקים לחירות אזרחית. ולכן התיקון הרביעי לחוקה יחד עם שאר התיקונים במגילת הזכויות הוצעו לקונגרס ב-1789. תהליך אימוץ השינויים הסתיים ב-15 בדצמבר 1791.

בשנת 2009 חשף ממשל אובמה כי לאחר פיגועי 11 בספטמבר, שבמהלכם הותקפו מרכז הסחר העולמי ובניין הפנטגון על ידי מחבלים מארגון אל-קאעידה, נתן הנשיא ג'ורג' ווקר בוש יד חופשית לכוחות הביטחון האמריקנים להיכנס לבתיהם של אזרחי המדינה וזאת ללא צו חיפוש רשמי.

מטרתו של בוש בפעולות אלו הייתה לבדוק האם וכיצד אפשר לעקוף את זכויות התושבים כדי שכוחות הביטחון יוכלו לפעול במהירות וביעילות[דרוש מקור].

ביוני 2014 קבע בית המשפט העליון של ארצות הברית, פה אחד, כי התיקון הרביעי חל גם על מידע דיגיטלי, וכי אסור לבצע במכשיר כזה חיפוש ללא צו של בית משפט, אלא במקרים חריגים בהתאם לסייגים לתיקון הרביעי.

ראו גם
------

חוק הפטריוט

קישורים חיצוניים
----------------

ויקישיתוף מדיה וקבצים בנושא **התיקון הרביעי לחוקת ארצות הברית** בוויקישיתוף
* התיקון הרביעי לחוקת ארצות הברית, באתר אנציקלופדיה בריטניקה (באנגלית)

הערות שוליים
------------

1. ↑  Riley v. California, June 25, 2014

| חוקת ארצות הברית |
| --- |
| טרום החוקה | אמנת המייפלאואר • הכרזת העצמאות • תקנון הקונפדרציה • ועידת החוקה • כתבי הפדרליסט |  |
| גוף החוקה | מבוא • פרק 1 • פרק 2 • פרק 3 • פרק 4 • פרק 5 • פרק 6 • פרק 7 • החותמים על החוקה |
| תיקונים לחוקת ארצות הברית | 

|  |  |
| --- | --- |
| מגילת הזכויות | 1 • 2 • 3 • 4 • 5 • 6 • 7 • 8 • 9 • 10 |
| תיקונים נוספים | 11 • 12 • 13 • 14 • 15 • 16 • 17 • 18 • 19 • 20 • 21 • 22 • 23 • 24 • 25 • 26 • 27 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007601310805171
* BnF: cb17957544d (data)
* GND: 4522618-0
* LCCN: n82084355
* VIAF: 182664189
* WorldCat (עם VIAF): 182664189

 |
בריח קשור לתחום אמנויות הלחימה שעוסקות בהיאבקות או התגוששות. בריחים מבצעים מניפולציה של אחד ממפרקי גוף היריב כך שאותו מפרק יגיע למעבר קצה תחום תנועתו הטבעית. תחילה מניפולציה זה תוביל למידה כזו או אחרת של כאב ובמידה והמפרק עבר את קצה גבול יכולת תנועתו זה יגרום לנזק גידי, שרירי ואף לנזק ברצועות, במקרים קיצוניים עוד יותר בריחים יגרמו אף לשבר או לפריקת אותו איבר. 

ניתן לסווג את סוגי הבריחים לחמש קבוצות שונות שאפיונם הוא המפרק או האיבר המשמש למינוף והם:

·        **בריחי זרוע**-  הפועלים על הכתף או המרפק

·        **בריחי רגל**- הפועלים על העקב והברך.

·        **בריחי עמוד השדרה -** הנקראים בשפה העממית גם **קראנק** – בריחים אלו פועלים על עמוד השדרה.

·        **בריחי שורש כף היד**-  הפועלים על כף היד.

·        **בריחי המפרקים הקטנים**-  הפועלים על אצבעות הידיים או אצבעות כפות הרגליים

שימוש
-----

בריחים הם טכניקת לחימה המשמשת לצורך הכנעה במספר אמנויות לחימה, ענפי ספורט לחימה ושיטות הגנה עצמית. לאמנויות לחימה שונות גישה שונה כלפי בריחים. בשיטות הגנה עצמית כגון אייקידו והפקידו ושיטות משטרתיות שונות הדגש הוא על בריחים ומניפולציות של כף היד, שמטרתן הכללית היא יצירת כאב ובכך לגרום ליריב להיכנע או לציית לדרישות מסוימות.

באמנויות הלחימה צבאיות קרביות ושיטות הגנה עצמית שונות כגון קרב מגע, סמבו, ג'ו ג'וטסו וג'ו ג'יטסו ברזילאי הנטייה היא לכיוון בריחים על מפרקים משמעותיים יותר, כגון הכתף, המרפק או הברך מכיוון שנטרול של מפרקים אלו מהווה נטרול כללי של הלוחם היריב. בנוסף, בריחים אלו מכוונים לשבירה או פריקה של העצם, ולא להסבת כאב, וקשה יותר ליריב מתנגד להשתחרר מהם (בניגוד לבריחי שורש כף היד).

באמנויות לחימה ספורטיביות ובתחרויות לחימה גישה שונה בנוגע לבריחים. בתחרויות אלו המתמודד הממנף ומפעיל כוח לאט ובזהירות, עד שיריבו יכנע. מטרת המתמודדים היא רק לוודא שהבריח הונח כראוי, ולא הסבת כאב. 

החוקים בנוגע לבריחים משתנים מתחרות לתחרות ומספורט לספורט. לדוגמה, בג'ו ג'יטסו ברזילאי כל הבריחים פרט לבריחי שדרה מותרים, ובג'ודו רק בריחי מרפק וכתף מותרים. באליפות הלחימה האולטימטיבית אסורים רק בריחים על האצבעות והבהונות. ישנם גם תחרויות גראפלינג ספורטיביות בהן השימוש בבריחים אסור לחלוטין, לדוגמה היאבקות (ספורט). בריחי מפרקים קטנים ובריחי שדרה נחשבים לטכניקות לא מבוקרות, ולכן אסורים ברוב ענפי ספורט הלחימה.

קישורים חיצוניים
----------------

ויקישיתוף מדיה וקבצים בנושא **בריח** בוויקישיתוף
**אווי רצ'י** (באלבנית: **Evi Reçi**; נולדה ב-30 באפריל 1990) היא זמרת, שחקנית ומנחת טלוויזיה אלבנית.

קורות חייה
----------

רצ'י נולדה ב-30 באפריל 1990 בדורס שבאלבניה, וגדלה באתונה, בירת יוון. את אהבתה למוזיקה פיתחה כשהייתה צעירה בזכות אמה, שהופיעה כזמרת מקצועית בקונצרטים ולימדה נגינה על צ'לו. אביה היה ביוכימאי. רצ'י למדה נגינה על פסנתר ופיתוח קול. ביוון השתתפה במספר אירועים מוזיקליים שונים בעיקר כסולוסטית, אם-כי לעיתים הצטרפה למקהלה גדולה או ליוותה את המבצעים עם פסנתר. כמו כן, היא פיתחה קריירה גם כדוגמנית.

בשנת 2010 הוציאה את הווידאו קליפ הראשון שלה לשיר "I Ngjan Asaj", שהופק על ידי פרו-וידאו. זה היה שיתוף הפעולה הראשון שלה עם המלחין פלורי מומאסי, והוא הפך ללהיט בקרב מדינות הבלקן. בדצמבר הוציאה את "Dhe Jemi Te Dy" לאור. את מילות השיר חיבר מומאסי, והקליפ שלו הופק על ידי אנטרמדיה. הוא קיבל את פרס "עריכת הווידאו הטובה ביותר" מטעם איגוד תעשיית ההקלטות האלבני.

רצ'י ביצעה את שיר הנושא של הסרט *Lover.S*, בו שיחק פרנצ'סקו טראוורס. הווידאו קליפ שלו צולם בפירנצה שבאיטליה. לאחר מכן הוציאה את להיט הקיץ "Si Limonade" ועיבוד מחדש ל-"Jeton Tek Ti Remix", שהופק על ידי די ג'יי אריאן. רצ'י גם הגישה תוכנית מוזיקלית משלה בשם "World and Retro Music" ברדיו פלר. היא סיימה את לימודיה באוניברסיטת פירנצה, קיבלה תואר ראשון בתקשורת, רדיו ועיתונות, ובהמשך גם תואר שני באותו התחום.

בדצמבר 2020 השתתפה בקדם האלבני לאירוויזיון 2021 עם השיר "Tjerr". שנה לאחר מכן ניסתה את מזלה פעם נוספת עם "Më duaj". באוקטובר 2022 רשות השידור האלבנית דיווחה כי רצ'י עתידה להשתתף במהדורה ה-61 של פסטיבלי אי קנגס עם השיר "Ma kthe". ב-28 באוקטובר אושר באופן רשמי שיטת ההצבעה של האירוע: שלושת המקומות הראשונים יבחרו כרגיל על ידי חבר השופטים, אך הזוכה בפסטיבל לא יהפוך לנציגה הרשמי של אלבניה באירוויזיון באופן אוטומטי. הנציג הלאומי לאירוויזיון יבחר על ידי מערכת הצבעה נפרדת מזו הקודמת, בהתאם לקולות הציבור בלבד. מכיוון שנחשפו רק שלושת המקומות הראשונים בפסטיבל, לא ידוע לאיזה מקום הגיעה רצ'י.

הערות שוליים
------------

1. ↑  Adams, William Lee (2022-09-11). "Albania: Report says RTSH will add televote to Festivali i Këngës 61". *wiwibloggs* (באנגלית אמריקאית). נבדק ב-2022-10-28.
**טריו מיתרים אראטו** כולל את נטשה שר (כינור), יעל פטיש קומפורטי (ויולה) וצבי אורליאנסקי (צ'לו). הטריו הוקם בשנת 2004 על ידי מוזיקאים צעירים, שבחרו בהרכב של שלישיית מיתרים, על מנת להציג רפרטואר קלאסי לצד מוזיקה ישראלית ומוזיקה בת זמננו.

הטריו נחל הצלחה בהופעותיו בסדרות הקאמריות החשובות בישראל, בהן: הסדרה למוזיקה קאמרית בקונסרבטוריון שטריקר, הסדרה הקאמרית בעין-הוד, המרכז למוזיקה ירושלים, תיאטרון רמת-גן, בחוג למוזיקה קאמרית-חיפה, במוזיאון תל אביב, במסגרת קונצרט אתנחתא בתיאטרון ירושלים.

הטריו משתתף באופן קבוע בפסטיבלי מוזיקה קאמרית כדוגמת פסטיבל קול המוסיקה בגליל העליון ופסטיבל פליציה בלומנטל בתל אביב.

הופיע כהרכב סולני בליווי הקאמרטה הישראלית ירושלים ומרבה לחבור עם אמנים ומוזיקאים אחרים, לביצוע יצירות קאמריות הדורשות הרכב גדול יותר.

חברי הטריו הם בוגרי האקדמיה למוזיקה ובתי ספר גבוהים למוזיקה בחוץ לארץ. לכולם ניסיון עשיר בנגינת מוזיקה קאמרית ותזמורתית, בפסטיבלים בישראל, ברחבי אירופה ובארצות הברית.

חברי ההרכב
----------

**נטשה שר** היא כנרת ילידת ברית המועצות. עלתה לישראל בשנת 1990 ולמדה באקדמיה למוזיקה ולמחול בירושלים אצל הפרופסורים מאיה גליזרובה ויורי גנדלסמן. היא נגנית מובילה בקאמרטה הישראלית ירושלים והופיעה כסולנית עם תזמורות בישראל ועם הרכבים קאמריים בקונצרטים ובפסטיבלים, בישראל ובחו"ל. בין השאר ניגנה עם התזמורת הפילהרמונית הישראלית, התזמורת הסימפונית ירושלים והתזמורת הקאמרית הישראלית. מחוץ לישראל הופיעה בלונדון, פריז, פרנקפורט, מילאנו ויפן. 

**יעל פטיש** היא ויולנית. היא למדה באקדמיה למוזיקה בירושלים אצל גד לברטוב ולילך לבנון והמשיכה בבית הספר הגבוה למוזיקה על שם האנס אייזלר בברלין, אצל טבאה צימרמן ואנדרה דרצינס. זכתה במלגות של קרן התרבות אמריקה-ישראל והשתתפה בפסטיבלי מוזיקה קאמרית ובאירועים תזמורתיים שונים באירופה. היא נגנית מובילה באנסמבל סולני תל אביב ואנסמבל אנטיק, ומשמשת כנגנית מחליפה בתזמורת הפילהרמונית הישראלית, בקאמרטה הישראלית ירושלים, בתזמורת הבארוק ירושלים, באנסמבל המאה ה-21 וברביעייה הישראלית העכשווית. 

**צבי אורליאנסקי** הוא צ'לן, שסיים בהצטיינות את האקדמיה למוזיקה ע"ש רובין בתל אביב ולמד בקונסרבטוריון ניו אינגלנד בבוסטון. בין מוריו היו עוזי ויזל, הלל צרי ולורנס לסר וכן השתלם בין השאר אצל ברנרד גרינהאוס משלישיית בוזאר ואצל דייוויד סויר מרביעיית גוארנרי. זכה בפרסים בתחרות פרס קלרמונט ובמלגות קרן התרבות אמריקה-ישראל וקונסרבטוריון ניו אינגלנד בבוסטון. הוא הופיע עם תזמורות שונות בארץ, בין השאר התזמורת הסימפונית הישראלית ראשון לציון והתזמורת הסימפונית חיפה, בפסטיבלים שונים באירופה וברסיטלים בישראל, אירופה, אוסטרליה וארצות הברית. הוא צ'לן ראשי בתזמורת חיפה.
**מוריגניים** (שם מדעי *Zeidae*) היא משפחה של דגי גרם מסדרת הזאוסאים החיים בימים עמוקים בעלי גוף שקוף ומוגבה.

המוריגניים הם בעלי עיניים גדולות הנמצאות בקדמת הראש וחוטם גדול. מתחתיו נפער פה מגודל בעל שרירים מודגשים. הגוף מוגבה ובעל סנפירים קטנים. המוריגניים שוחים לאט והם בעלי סנפיר גב גדול וקוצני. צבעם דהוי ולעיתים גם שקוף. וזימיהם מגודלים.

הם חיים בעומקים שונים של 50-800 מ' מתחת למים וחיים בכל האוקיינוסים. בעיקר בסמוך למדפי היבשה. הדגים הצעירים ניזונים בעיקר מפלנקטון לעומתם הבוגרים טורפים דגים קטנים בעזרת לסתותיהם הרחבות.

מיון
----

* משפחה **מוריגניים** (Zeidae)
	+ סוג Zenopsis
		- מין Zenopsis conchifer
		- מין Zenopsis nebulosa
		- מין Zenopsis oblongus
		- מין Zenopsis stabilispinosa
	+ סוג מוריגן (Zeus)
		- מין מוריגן הכתם (Zeus faber)
		- מין Zeus capensis

קישורים חיצוניים
----------------

ויקישיתוף מדיה וקבצים בנושא **מוריגניים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534263305171
* NKC: ph1158009

 |